Up-333/00
Datum: 2000-10-10T00:00:00.000+02:00
ecli: ECLI:SI:USRS:2000:Up.333.00
vrsta: posamični akt
zadeva: ustavna pritožba
objavljeno: Neobjavljeno | 10.10.2000
dokument: US20415
akt: Ustavna pritožba A. A. zoper sklep Sveta Dvojezične srednje šole Lendava št. 293/2000 z dne 14. 9. 2000
resitev: zavrženje
izrek: Ustavna pritožba A. A. zoper sklep Sveta Dvojezične srednje šole Lendava št. 293/2000 z dne 14. 9. 2000 se zavrže.
stavek: Izčrpanje vseh pravnih sredstev je procesni pogoj, ki mora biti izpolnjen za obravnavo ustavne pritožbe. Ker pritožnik še ni izčrpal niti rednih pravnih sredstev (redno sodno pot), je Ustavno sodišče ustavno pritožbo zavrglo.
odlocitev: sklep
geslo: Predhodno izčrpanje vseh pravnih sredstev kot procesni pogoj za vložitev ustavne pritožbe.
podlaga: Zakon o Ustavnem sodišču (ZUstS), 2. al. 1. odst. 55. čl.
datum_vloge: 2000-09-21T22:00:00.000Z
datum_odlocitve: 2000-10-09T22:00:00.000Z

# Up-333/00

11. 10. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. Z. na seji senata dne 11. oktobra 2000

s k l e n i l o:

Ustavna pritožba A. A. zoper sklep Sveta Dvojezične srednje šole Lendava št. 293/2000 z dne 14. 9. 2000 se zavrže.

## O b r a z l o ž i t e v

Pritožnik navaja, da vlaga ustavno pritožbo zaradi kršenja človekovih pravic na Dvojezični srednji šoli v Lendavi. Na šoli naj bi bilo zaposlenih več učiteljev, ki sploh ne obvladajo madžarskega jezika. Zaradi tega naj bi bile učencem kršene njihove pravice iz 64. člena Ustave, po katerem imajo pravico do vzgoje in izobraževanja v svojem jeziku. Te pravice pa jim ne bi bile kršene, če bi bil na prosto delovno mesto izbran pritožnik, saj obvlada madžarski jezik.

Pritožnik prilaga v izreku navedeni sklep Sveta šole, s katerim je bila zavrnjena pritožnikova zahteva za varstvo pravic in potrjena izbira drugega kandidata na prosto delovno mesto učitelja športne vzgoje za določen čas. Sklep ima tudi pravilen pravni pouk, pritožnik pa ne pove, ali je tožbo na pristojno delovno sodišče tudi vložil.

Po določbi prvega odstavka 50. člena Zakona o Ustavnem sodišču (Uradni list RS, št. 15/94 - v nadaljevanju: ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Po določbi 51. člena navedenega zakona se ustavna pritožba lahko vloži šele, ko so izčrpana vsa pravna sredstva.

Izčrpanje vseh pravnih sredstev je procesni pogoj, ki mora biti izpolnjen za obravnavo ustavne pritožbe. Ker pritožnik še ni izčrpal niti rednih pravnih sredstev (redno sodno pot), je Ustavno sodišče ustavno pritožbo zavrglo.

Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.

Predsednica senata

Milojka Modrijan